สำนักงานประกันสังคม เตรียมตัดจ่ายเงินทดแทนการว่างงานเนื่องจากเหตุสุดวิสัย ล็อตใหญ่กว่า 300,000 ราย ในวันพรุ่งนี้
สำนักงานประกันสังคม เตรียมตัดจ่ายเงินทดแทนการว่างงานเนื่องจากเหตุสุดวิสัย ล็อตใหญ่กว่า 300,000 ราย ในวันพรุ่งนี้นางพิศมัย นิธิไพบูลย์ หัวหน้าผู้ตรวจราชการกรม สำนักงานประกันสังคม เปิดเผยผ่านรายการสายด่วนรัฐสภาในประเด็นการลงทะเบียนกรณีว่างงานเนื่องจากเหตุสุดวิสัยและการจ่ายเงินทดแทนการว่างงาน ว่า ขณะนี้มีลูกจ้างลงทะเบียนขอรับเงินทดแทนการว่างงานแล้วกว่า 1,000,000 ราย ในจำนวนนี้ มีนายจ้างยื่นรับรองการหยุดงานของลูกจ้างแล้วประมาณ 500,000 บาท ส่วนอีกกว่า 500,000 ราย จะเป็นกลุ่มที่นายจ้างยังไม่ยื่นรับรองการหยุดงานของลูกจ้าง ทำให้ไม่สามารถวินิจฉัยได้แต่ข้อมูลยังถูกเก็บอยู่ และยังมีอีกบางส่วนที่ไม่มีสิทธิ์ลงทะเบียน เช่น เป็นผู้ประกันตนมาตรา 39 มาตรา 40 หรือจ่ายเงินประกันสังคมยังไม่ครบ 6 เดือนใน 15 เดือน ส่วนนี้จะคัดแยกออกไปจากมาตรการนี้ สำหรับส่วนที่ลูกจ้างลงทะเบียนและนายจ้างเข้ามายื่นรับรองแล้ว ก็อยู่ระหว่างทำการวินิจฉัยเพื่อทำการโอนจ่ายเงิน ในกลุ่มนี้มีประมาณ 500,000 ราย ขณะนี้วินิจฉัยแล้วเสร็จและรอตัดจ่ายเงินประมาณ 306,000 ราย คาดว่าภายในสิ้นเดือนเมษายนนี้ คงจะสามารถทำการโอนจ่ายเงินได้ อย่างไรก็ตาม ในทุกวันจะมีการทยอยจ่ายเงินให้ตลอด แต่กลุ่มใหญ่จะตัดจ่ายในวันที่ 30 เมษายนนี้ โดยเฉพาะกลุ่มลูกจ้างในกิจการประเภทที่รัฐสั่งให้หยุดและกลุ่มเสี่ยงต้องกักตัวเนื่องจากใกล้ชิดกับผู้เสี่ยงติดโควิด-19 หลังจากตัดจ่ายเงินแล้วเงินจะเข้าบัญชีใน 3 วันทำการหัวหน้าผู้ตรวจราชการกรม สำนักงานประกันสังคม กล่าวต่อไปว่า ลูกจ้างที่ลงทะเบียนในระบบประกันสังคมแล้ว แต่นายจ้างยังไม่เข้ามารับรองการหยุดงานของลูกจ้าง กลุ่มนี้มีจำนวนประมาณ 500,000 ราย ซึ่งจะไม่สามารถวินิจฉัยข้อมูลเพื่อโอนจ่ายเงินทดแทนการว่างงานได้ จึงขอความกรุณาให้นายจ้างแจ้งรับรองการหยุดงานของลูกจ้างโดยเร็ว เพื่อเข้าสู่ขั้นตอนการวินิจฉัย ทั้งนี้ สำนักงานประกันสังคมได้พยายามติดต่อนายจ้างเพื่อดำเนินการทุกวิถีทางแล้ว